钦定古今图书集成/理学汇编/学行典/第265卷 > 郑翻
## 钦定古今图书集成/理学汇编/学行典/第265卷 > 郑翻

按《山西通志》：“郑翻，字灵雀，太原晋阳人。父绍元，小字
安都。仕齐，位太尉谘议、赵郡太守。翻少有器识，博学
好文章。齐武平末，位司徒记室参军。寻遇齐亡，历周、
隋，遂不仕，隐居荥阳三窟山，傲诞不自羁束。或有所
之，乘驴衣鞯破敝而往。远近钦其高名，皆谓有异状，
观者如堵。及见其形，乃甚短陋，不副所闻。然风神俊”
发，无贵贱并敬服之。纳言杨素闻其名，因使过荥阳，
迎与相见，言谈弥日，深加礼重。及归，言之朝廷，累征
不至，终于家。